En middelsstor (ca. 10-12 millimeter), avlang, mørkt noe metallisk farget sandjeger. Hodet har store, utstående fasettøyne, kjevene er sigdformede, ikke spesielt forstørrede, "overleppen" (clypeus) er stor og rundet. Antennene er lange, over halve kroppslengden. Pronotum er sylindrisk, noe innsnevret foran og bak, betydelig smalere enn hodet og dekkvinger. Dekkvingene er jevnbrede, kantene delvis gulaktige. Beina er brungule, lange og tynne.